Diari Oficial de la Generalitat Valenciana


Sumari del DOGV 3229, del 24-04-1998 (1998/2789)

Informació pública de les bases específiques per a la provisió en propietat d'una plaça de personal de neteja, vacant en la plantilla de funcionaris, pel sistema de concurs oposició.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   3229

Data del DOGV
:   24-04-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/2789


Data del document
:   17-11-1997

Organisme emissor
:   Ajuntament de Castelló de la Plana

Tipus de document
:   Anunci

Descriptors 

:   * Castelló de la Plana
    * administració local
    * concurs administratiu

Informació pública de les bases específiques per a la provisió en propietat d'una plaça de personal de neteja, vacant en la plantilla de funcionaris, pel sistema de concurs oposició. [1998/M2789]
  
El Ple de l'Ajuntament, en sessió ordinària del dia 23 de desembre de 1997, va adoptar, entre altres, l'acord d'aprovar les bases específiques que hauran de regir en el procediment per a la provisió en propietat d'una plaça de personal de neteja, vacant en la plantilla de funcionaris, pel sistema de concurs oposició, classificada en el grup E, escala d'administració especial, subescala de serveis especials, classe personal d'oficis, i que a continuació s'indiquen:
  
Bases
  
Primera. Característiques de la plaça
  
1. La plaça està classificada en el grup E i correspon a l'escala d'administració especial, subescala de serveis especials, classe de comeses especials.
  
2. L'horari que haurà de realitzar l'aspirant que obtinga la plaça serà el legalment establit per aquest Ajuntament i s'ajustarà a les necessitats del servei.
  
Segona. Requisits dels aspirants
  
Els qui desitgen prendre part en aquestes proves selectives hauran de complir els següents requisits:
  
a) Posseir la nacionalitat espanyola.
  
b) Haver complit els 18 anys i no excedir d'aquella edat en què es puga accedir a la jubilació en el Règim General de la Seguretat Social.
  
c) Estar en possessió del certificat d'escolaritat o equivalent o tindre complides les condicions per a obtindre el document acreditatiu de la dita titulació en la data d'acabament del termini de presentació d'instàncies.
  
d) No patir cap malaltia ni estar afectat per cap limitació física o psíquica incompatible amb l'exercici de les funcions o que les impossibilite.
  
e) No haver sigut separat, mitjançant expedient disciplinari, del servei de cap administració pública ni trobar-se inhabilitat per a l'exercici de les funcions públiques.
  
Tercera. Sol·licituds
  
1. Participants
  
Els qui desitgen participar en les corresponents proves selectives ho hauran de sol·licitar mitjançant el model general d'instància, dirigida a l'alcalde en la Secretaria d'aquest Ajuntament (Registre General), i hauran d'adjuntar el resguard justificatiu d'haver pagat els drets d'examen. Si el pagament s'efectua mitjançant un gir postal o telegràfic, es consignarà el número de gir.
  
Per a ser admesos i prendre part en les proves selectives, a més de les circumstàncies personals, els sol·licitants hauran de manifestar en les instàncies que compleixen tots i cadascun dels requisits exigits, referits sempre a la data d'expiració del termini assenyalat per a la presentació d'instàncies.
  
2. Termini
  
El termini de presentació de sol·licituds serà de 20 dies naturals comptats a partir del dia següent de la publicació de l'extracte de la convocatòria en el Boletín Oficial del Estado.
  
3. Lloc
  
Les sol·licituds es presentaran en el Registre General de l'Ajuntament segons determina l'article 38.4 de la Llei 30/1992, de 26 de novembre, de Règim jurídic de les Administracions Públiques i del Procediment Administratiu Comú.
  
4. Drets d'examen
  
L'import dels drets d'examen i de formació de l'expedient per cadascuna de les proves selectives quedarà fixat en la corresponent convocatòria, de conformitat amb el que disposa la disposició final tercera del Reial Decret 236/1988, de 4 de març, d'Indemnitzacions per Raó de Servei, i només podrà retornar-s'hi quan l'aspirant no siga admés a les proves per falta d'algun dels requisits exigits per participar-hi.
  
Quarta. Admissió d'aspirants
  
Una vegada acabat el termini de presentació d'instàncies, l'Alcaldia Presidència, en el termini màxim d'un mes, dictarà una resolució per la qual declararà aprovades les llistes d'aspirants admesos i exclosos, la qual es publicarà en el Butlletí Oficial de la Província i al tauler d'anuncis de l'Ajuntament, amb el nom i cognoms dels admesos i exclosos, i, si escau, la causa de la no-admissió i s'hi indicarà el lloc, la data i l'hora del començament de les proves selectives, com també la composició nominal del tribunal. Contra aquesta resolució es podrà presentar una reclamació en el termini de 10 dies.
  
Cinquena. Tribunal qualificador
  
1. Composició
  
President: l'alcalde o un membre de la corporació en qui delegue.
  
Secretari: un funcionari d'aquest Ajuntament
  
Vocals:
  
a) Un representant de la Generalitat Valenciana
  
b) Dos funcionaris de carrera de l'Ajuntament de Castelló de la Plana.
  
c) Un representant dels funcionaris designat per la Junta de Personal d'aquest Ajuntament.
  
La designació dels membres del tribunal inclourà la dels respectius suplents.
  
2. Els vocals hauran de posseir una titulació o especialització igual o superior a l'exigida en aquesta convocatòria.
  
3. Per a les proves específiques el tribunal podrà disposar la incorporació als seus treballs d'assessors especialistes, d'acord amb el que disposa la legislació vigent.
  
4. Abstenció i recusació
  
Quan concórreguen en els membres del tribunal alguna de les circumstàncies disposades en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, aquests s'abstindran d'intervenir i notificaran aquesta circumstància a l'Alcaldia Presidència; així mateix, els aspirants podran recusar-los en la forma que disposa l'article 29 de l'esmentada llei.
  
5. Constitució i actuació
  
Els tribunals no podran constituir-se ni actuar sense l'assistència de més de la meitat dels seus integrants, ja siguen titulars o suplents indistintament. Així mateix, estan facultats per resoldre les qüestions que puguen suscitar-s'hi durant la realització de les proves, per adoptar els acords necessaris que hi garantisquen el degut ordre en aquestes en tot allò que no disposen aquestes bases, i per a l'adequada interpretació de les bases específiques d'aquesta convocatòria.
  
Tots els membres del tribunal tindran veu i vot, excepte el secretari, qui no tindrà vot.
  
En cada sessió del tribunal podran participar els membres titulars presents en el moment de la seua constitució i, si són absents, els suplents, sense que puguen substituir-se entre ells en la mateixa sessió.
  
Si una vegada constituït el tribunal i iniciada la sessió, s'absenta el president, aquest designarà, d'entre els vocals concurrents, aquell qui el substituirà durant la seua absència.
  
De cada sessió el secretari estendrà una acta on es faran constar les qualificacions dels exercicis, les incidències i les votacions que s'hi produïsquen.
  
Les actes numerades i signades constituiran l'expedient que reflectirà el procés selectiu dut a terme.
  
Si els membres del tribunal, una vegada iniciades les proves d'oposició, cessen en els càrrecs en virtut dels quals foren designats, continuaran exercint les funcions corresponents en els tribunals fins que acabe totalment el procés selectiu.
  
Si per qualsevol motiu els membres del tribunal, el secretari o el seu suplent, no pogueren continuar sent membres, amb independència de la responsabilitat en què incórreguen, impedint la continuació reglamentària del procediment selectiu per falta de titulars o suplents necessaris, es consideraran vàlides les actuacions anteriors i després dels tràmits reglamentaris corresponents, es designaran els substituts d'aquells qui han cessat i, posteriorment, es realitzaran les actuacions que falten fins a l'acabament de l'esmentat procés selectiu.
  
6. Indemnitzacions per raons de servei
  
Els membres del tribunal percebran les indemnitzacions que per raó del servei tinguen establides en el Reial Decret 9236/1988, de 4 de març (BOE número 68, de 19 de març de 1993, BOE número 73, de 26 de març de 1993), o en la disposició aplicable en el moment de la realització de les proves selectives.
  
L'alcalde president, una vegada conegut el nombre d'aspirants, establirà el màxim d'assistència que reporte el dret de cobrament.
  
El tribunal que actue en les proves selectives tindrà la mateixa categoria cinquena que queda fixada per als qui actuen en l'administració central de l'estat, d'acord amb l'article 33.2 del Reial Decret 236/1988, de 4 de març, revisat mitjançant la Resolució de 22 de març de 1993 per acord del Consell de Ministres.
  
Sisena. Començament i desenvolupament de les proves selectives
  
El primer exercici començarà en les dates que s'anunciaran en la resolució per la qual s'aprove la llista d'aspirants, i l'ordre d'actuació dels opositors s'iniciarà per aquell aspirant el primer cognom del qual comence per la lletra que, a l'efecte, s'establisca per a cada any per la Resolució de la Secretaria d'Estat per a l'Administració Pública, publicada en els butlletins oficials corresponents i continuarà per ordre alfabètic.
  
L'inici de la resta d'exercicis només s'anunciarà al tauler d'anuncis de l'Ajuntament i al local on s'haja realitzat la prova precedent, amb una antelació mínima de 12 hores si es tracta del mateix exercici i de 24 hores si es tracta d'un de nou.
  
Entre la terminació d'un exercici i el començament del següent haurà de transcórrer un termini mínim de 72 hores i un màxim de 45 dies naturals. Es podran reduir els terminis esmentats abans si ho proposa el tribunal i ho accepten tots els aspirants per unanimitat. Açò es farà constar en l'expedient.
  
Els aspirants seran convocats en crida única. La no-presentació a qualsevol dels exercicis en el moment de ser cridats comporta automàticament que els aspirants decaiguen en els seus drets per participar en aquest exercici i en els successius, i per tant, quedaran exclosos del procés selectiu. No obstant això, en els supòsits de cas fortuït o força major que impedisquen la presentació dels aspirants en el moment previst, sempre que aquests estiguen degudament justificats i així ho considere el tribunal, es podran examinar discrecionalment els aspirants que no van comparéixer quan foren cridats, sempre que no haja acabat la prova corresponent ni es dificulte el desenvolupament de la convocatòria, amb perjudici per a l'interés general o de tercers.
  
El tribunal, excepte raons que justifiquen el contrari, adoptarà les mesures oportunes per a garantir que els exercicis siguen corregits sense conéixer la identitat de l'aspirant.
  
Setena. Proves selectives i qualificació
  
1. La fase d'oposició constarà dels següents exercicis:
  
Primer. Pràctic. Obligatori i eliminatori. Consistirà en una prova, elegida pel tribunal, sobre treballs a realitzar, apropiada al càrrec a exercir, en un temps màxim de 30 minuts.
  
Segon. Escrit. Obligatori i eliminatori. Consistirà a contestar una sèrie de preguntes tipus test sobre qüestions relatives als temes que s'insereixen com a annex d'aquestes bases, durant un temps màxim de 45 minuts.
  
Tercer. Entrevista. Obligatòria i no eliminatòria. Es puntuarà de 0 a 3 punts.
  
L'aspirant que no obtinga 5 punts com a mínim en cadascun dels exercicis primer i segon serà eliminat i a aquest efecte cada membre del tribunal qualificarà amb la puntuació de 0 a 10 punts cadascuna de les proves. La puntuació obtinguda en cada exercici serà la mitjana aritmètica de les puntuacions atorgades pels membres del tribunal, i no es tindran en compte la nota màxima i la nota mínima concedides, o si escau, una de les que hi apareguen repetides com a tals, si entre aquestes existeix una diferència superior a 2 punts.
  
2. La fase de concurs no tindrà caràcter eliminatori i es puntuarà de la següent manera:
  
a) Haver desenvolupat de fet, amb independència del règim administratiu, funcions en places classificades en el grup E en entitats locals de més de 100.000 habitants, es puntuaran a raó de 0,25 punts per any o fracció de sis mesos, fins un màxim de 3 punts.
  
b) Haver exercit de fet, amb independència del règim administratiu, funcions en categoria de personal de neteja, en municipis amb una població superior a 100.000 habitants, es puntuaran a raó de 0,50 punts per any o fracció de sis mesos, fins un màxim de 4 punts.
  
c) Per cursos de perfeccionament relacionats amb la funció que s'ha d'exercir homologats per l'inem o un altre organisme públic:
  
- Fins a 20 hores: 0,25 punts.
  
- De 21 a 50 hores: 0,50 punts.
  
- De 51 a 100 hores: 1 punt.
  
- De 101 a 150 hores: 2 punts.
  
- De 151 a 200 hores: 3 punts.
  
- De 201 a 250 hores: 3,50 punts.
  
La puntuació total d'aquest apartat serà, com a màxim, de 3,50 punts
  
d) Coneixements del valencià: es valorarà fins un màxim de 3 punts, sempre que s'acredite el fet d'estar en possessió del corresponent certificat o homologació expedits per la Junta Qualificadora de Coneixements del Valencià, d'acord amb la següent escala:
  
- Coneixements oral: 0,75 punts.
  
- Coneixements de grau elemental: 1,25 punts.
  
- Coneixements de grau mitjà: 2,50 punts.
  
- Coneixements de grau superior: 3 punts.
  
La puntuació total de cada aspirant serà la suma dels punts obtinguts en tots els exercicis de la fase d'oposició més la resultant de la fase de concurs.
  
Vuitena. Publicitat de les qualificacions
  
Una vegada conclosa la qualificació i el mateix dia en què s'adopten els acords corresponents, seran exposades al tauler d'anuncis i en la resta de llocs que assenyalen les lleis, les qualificacions de cada exercici de l'oposició.
  
D'acord amb aquesta llista, s'elevarà a l'òrgan competent, a més de l'acta de cada sessió, la proposta de nomenament dels aspirants aprovats amb major puntuació total, sense que en cap cas el nombre d'aquests puga ser superior al de les places convocades.
  
Els aspirants que hagen superat les proves però hagen obtingut les puntuacions més elevades a partir d'aquells que hagen sigut proposats per al seu nomenament, s'integraran en una borsa de treball a efectes de la cobertura temporal de places vacants de la mateixa categoria que les indicades en les presents bases.
  
Novena. Presentació de documents
  
Els aspirants proposats pel tribunal hauran d'aportar, dins del termini de 20 dies naturals, comptadors des de la publicació en el Boletín Oficial del Estado de la proposta del tribunal, els documents acreditatius de les condicions de capacitat i els requisits exigits en aquestes bases.
  
Aquells qui tinguen la condició de funcionari públic o contractat en règim laboral per organismes públics estaran exempts de justificar les condicions i els requisits exigits i acreditats quan van obtindre el nomenament anterior, i, per tant, només hauran de presentar el certificat del ministeri, de la corporació o de l'organisme públic del qual depenguen, que justifique la seua condició de funcionari i de complir les condicions i requisits assenyalats.
  
No obstant això, si en la convocatòria s'exigeixen condicions o requisits que no consten en l'expedient personal s'haurà d'acreditar de la forma abans esmentada.
  
La falta de presentació de la documentació dins del termini indicat, excepte els casos de força major o quan d'aquesta presentació s'entenga que no es compleixen els requisits de la convocatòria o que hi ha supòsits de falsedat en la declaració, donarà lloc a la invalidesa de les actuacions de l'aspirant. En aquest sentit comportarà la nul·litat subsegüent dels actes del tribunal en relació amb l'aspirant, i la impossibilitat d'efectuar el nomenament, sense perjudici de les responsabilitats en què haja pogut incórrer.
  
Deu. Nomenament, presa de possessió i prestació de jurament o promesa
  
Una vegada presentada la documentació per part dels interessats, i sent aquesta de total conformitat, l'òrgan municipal competent autoritzarà la presa de possessió de les dites places.
  
Els nomenaments seran notificats als interessats, que hauran de prendre possessió en el termini legalment establit, i es procedirà a continuació a la publicació d'aquest nomenament en el Boletín Oficial del Estado.
  
En el mateix termini, si escau, els interessats hauran d'exercir l'opció disposada en l'article 10 de la Llei 53/1984, de 26 de desembre, d'Incompatibilitats del Personal al Servei de les Administracions Públiques; qui, sense causa justificada, no prenga possessió dins del termini perdrà tots els drets derivats de la superació de les proves selectives i del subsegüent nomenament conferit.
  
En l'acte de presa de possessió, l'interessat haurà de prestar jurament o promesa d'acord amb la fórmula disposada en la Llei de la Funció Pública Valenciana i el Reial Decret 707/1979, de 5 d'abril (BOE número 83, de 6 d'abril de 1989).
  
Onze. Impugnació i revocació de les bases
  
Contra aquestes bases, que esgoten la via administrativa, es podrà interposar recurs contenciós administratiu, de conformitat amb l'article 37 de la Llei Reguladora de la Jurisdicció Contenciosa Administrativa, durant el termini de dos mesos comptadors des del dia següent de la darrera publicació.
  
ANNEX I
  
Tema 1. La Constitució espanyola de 1978. Principis generals.
  
Tema 2. Organització municipal. Òrgans i competències.
  
Tema 3. Funcions del personal de neteja en les cases consistorials i altres dependències municipals.
  
Tema 4. Relacions del personal de neteja amb els seus superiors immediats.
  
Tema 5. Actuació del personal de neteja davant casos que se li puguen presentar en el seu treball dins de la seua competència.
  
Tema 6. Materials i articles de neteja més usuals.
  
Tema 7. Dependències municipals que han de ser ateses actualment pel personal de neteja, en el seu treball.
  
Tema 8. Formes de neteja segons el tipus de material a netejar: plàstics, taulellets, fusta, teles, etc.
  
Tema 9. Organització de les tasques de neteja.
  
Tema 10. Formes d'adquisició de material de neteja.